વાતનું બેકગ્રાઊન્ડ પણ લખવું જોઈશે – ‘ફાટા’ નામની ગાડાઓનું ઉત્પાદન કરતી કંપનીએ તેમનું બળદગાડાનું સૌથી સસ્તુ મોડૅલ બજારમાં ઉતાર્યું છે, જેનું નામ છે ‘ધેનો’ અને બળદની એવરેજ પણ તેમાં સવાકિલો ચંદી પ્રતિ કિલોમીટર જેવી આવે છે. સામે પક્ષે ઘોડાગાડીઓનું ઉત્પાદન કરતી ‘અંજની’ એ તેમનું સૌથી વધુ વેચાઈ રહેલ મૉડેલ ૪૨૦ માં સુધારા વધારા કર્યા છે, જેમાં ઘોડાની એવરેજ અડધો કિલો ચંદી પ્રતિ કિલોમીટર આવે છે. આ બંને કંપનીઓમાં મારો ‘શૅર’ છે. હવે ચંદીના વેચાણમાં થનારો ઘટાડો અમારી ગાંધાર ચંદી કોર્પોરેશન લિમિટેડ અને ગાંધારીસ્તાન ચંદોલીયમના નફામાં ગાબડું પડશે. એ બંનેમાં પણ મારો ‘શૅર’ છે. નફામાંની એ ખોટને પહોંચી વળવા મેં ચંદીનો ભાવ થોડોક વધાર્યો. આ જ વાતનો ફાયદો લઈને વિરોધપક્ષો સંથાગારમાં અમારા પર તૂટી પડ્યા. ચંદીના ભાવમાં ફક્ત પ્રતિ કિલો સાત કાષાર્પણનો ભાવ વધારો કર્યો તો જાણે આખી જીવનવ્યવસ્થા બગાડી નાંખી હોય તેમ લોકો વિરોધ પર ઉતરી આવ્યા. આવતા અઠવાડીયે તેમણે ગાંધાર બંધનું એલાન પણ આપ્યું છે.